Fiskeren er sigtet for at losse fisk uden for det tidspunkt, han oprindeligt havde opgivet.

Retten i Hjørring skal på mandag tage stilling til, om en fisker fra Skagen har overtrådt fiskerilovgivningen. Fiskeren er sigtet for at læsse sin fangst af to timer tidligere, end han havde opgivet til myndighederne – og det er ulovligt. Ifølge anklageskriftet fra Nordjyllands Politi ankom fiskeren tidligt om morgenen en dag i marts 2017 til Skagen Havn, hvor han begyndte at losse sit fartøj. Forinden var fartøjet tilmeldt med ankomst knap to timer senere, og da losning kun må finde sted inden for det anmeldte tidspunkt, mener Nordjyllands Politi, at fiskeren bør straffes med en bøde på 53.700 kroner.